stanford-oval/wikipedia huggingface dataset:
ยูจิ นิชิดะ
อาชีพ > การเล่นอาชีพและทีมชาติญี่ปุ่น > ซีซัน 2018/19

เดือนสิงหาคม ยูจิได้รับประสบการณ์การแข่งขันในระดับนานาชาติ และในตุลาคมปีเดียวกัน เขาได้รับข้อเสนอจากสโมสรเจทีอีเคทีสติงส์ ในวีลีก หลังจากนั้น ในปีถัดมา ในรายการ "Asian Youth Championships" ซึ่งจัดขึ้นในเดือนมีนาคม ทีมของยูจิได้รับรางวัลชนะเลิศเป็นครั้งแรกในประวัติศาสตร์ของทีม
ยูจิได้ทำการแข่งขันในวีลีกครั้งแรกเมื่อวันที่ 6 มกราคม 2018 ในแมตช์ที่พบกับโอซากะเบลเซอส์ซาไก โดยที่เขาได้ลงสนามครั้งแรกระหว่างการแข่งขันในเซตแรก ในเกมถัดมาเขาเป็นผู้เล่นที่ทำแต้มสูงสุดของทีม ในนัดที่เจอกับเจที ธันเดอส์ เมื่อจบซีซัน เจทีอีเคทีสติงส์จบการแข่งขันในอันดับที่ 6 และยูจิได้รับรางวัล "Wakawashi Award" ซึ่งเป็นรางวัลสำหรับผู้เล่นหน้าใหม่ประจำปี
ปี 2018 หลังจากพิธีสำเร็จการศึกษาระดับชั้นมัธยมปลาย ในเดือนเมษายน ยูจิมีชื่อรายชื่อเป็นผู้เล่นของวอลเลย์บอลชายทีมชาติญี่ปุ่นชุดใหญ่ เขาลงสนามครั้งแรกเมื่อวันที่ 25 พฤษภาคม 2018 ในการแข่งขันวอลเลย์บอลชายเนชันส์ลีก 2018 ที่ประเทศฝรั่งเศส ยูจิมีชื่อเป็นผู้เล่น 6 คนแรกในเกมที่ทีมชาติญี่ปุ่นพบกับทีมชาติออสเตรเลีย
ในหลายนัดถัดมา ทีมชาติญี่ปุ่นมีตารางพบกับทีมชาติอิตาลี ยูจินำทีมชนะอิตาลีได้ใน 5 เซต ซึ่งเป็นการชนะแบบครบเซตต่อทีมชาติยักษ์ใหญ่ (ที่ชนะการแข่งขันวอลเลย์บอลโลกติดต่อกัน 3 ปี) ครั้งแรกในรอบ 11 ปีของทีมชาติญี่ปุ่น และยูจิเป็นผู้เล่นที่ทำแต้มสูงสุดในเกม โดยทำคะแนนไปทั้งหมด 24 แต้ม เมื่อจบทัวร์นาเมนต์ ทีมชาติญี่ปุ่นจบในอันดับที่ 12
ในเดือนกันยายน 2018 ทีมชาติญี่ปุ่นเข้าร่วมการแข่งขันวอลเลย์บอลชายชิงแชมป์โลก 2018 ที่ประเทศอิตาลีและบัลแกเรียร่วมกันเป็นเจ้าภาพ โดยจบในอันดับที่ 17 ส่วนการแข่งขันวีลีกในซีซันนี้ สโมสรเจทีอีเคทีสติงส์จบอันดับที่ 7 ยูจิทำแต้มทั้งหมด 570 แต้ม อยู่ในอันดับที่ 3 ของผู้ทำแต้มสูงสุดตลอดทั้งซีซัน นอกจากนี้ยูจิและอิตเซย์ โอตะเกะ ชนะรางวัลผู้เล่นหน้าใหม่แห่งปี ซึ่งมอบให้แก่ผู้เล่นที่มีพลังในการเล่นอย่างล้นหลาม และลงเล่นในวีลีกอย่างต่อเนื่องน้อยกว่า 3 ปี
อาชีพ > การเล่นอาชีพและทีมชาติญี่ปุ่น > ซีซัน 2019/20

ในปี 2019 ยูจิได้รับโอกาสรับใช้ทีมชาติอีกครั้ง หลักจากการเข้าค่ายฝึกซ้อม ทีมชาติญี่ปุ่นมีตารางเข้าร่วมการแข่งขันวอลเลย์บอลชายเนชันส์ลีก 2019 ที่ประเทศสหรัฐอเมริกา ในการแข่งขันครั้งนี้ยูจิลงเล่นครบเซต 12 เกมจากทั้งหมด 15 เกม ทีมชาติญี่ปุ่นจบในอันดับที่ 10 ด้วยสถิติการแพ้ 8 เกม และชนะ 7 เกมและไม่สามารถผ่านเข้ารอบสุดท้ายได้ ต่อมาในเดือนกันยายน รายการวอลเลย์บอลชายชิงแชมป์เอเชีย 2019 ทีมชาติญี่ปุ่นแพ้ให้กับทีมชาติออสเตรเลียในรอบรองชนะเลิศ และชนะทีมชาติเกาหลีใต้ ในรอบรองชนะเลิศอันดับ 2 ทำให้ทีมชาติญี่ปุ่นจบในอันดับที่ 3 ของการแข่งขัน
ถัดมาในเดือนตุลาคม ในการแข่งขันวอลเลย์บอลชายเวิลด์คัพ 2019 ที่ญี่ปุ่นเป็นเจ้าภาพ นัดแรกทีมชาติญี่ปุ่นเจอกับทีมชาติอิตาลี โดยญี่ปุ่นเอาชนะไป 3-0 เซต จบรอบแรกด้วยสถิติชนะ 3 และ แพ้ 2 เกม หลังจากนั้นทีมชาติญี่ปุ่นทำสถิติการชนะติดต่อกัน 5 นัดเป็นครั้งแรกในประวัติศาสตร์ของการแข่งขันเวิลด์คัพ โดยในนัดสุดท้าย ทีมชาติญี่ปุ่นต้องพบกับทีมชาติแคนาดา ซึ่งช่วงท้ายของการแข่งขันเซตที่ 5 ยูจิทำการเสิร์ฟโดยที่ผู้เล่นฝั่งตรงข้ามไม่สามารถเปิดบอลแรกได้ (เสิร์ฟเอซ) ทำแต้มกับทีมได้ทั้งหมด 5 แต้ม จนทำให้ทีมชาติญี่ปุ่นเอาชนะทีมชาติแคนาดาทันที สุดท้ายทีมชาติญี่ปุ่นอยู่ที่อันดับ 4 เมื่อจบการแข่งขัน ซึ่งเป็นการจบในอันดับนี้ ในรอบ 28 ปีของทีมชาติญี่ปุ่น โดยยูจิอยู่ในอันดับที่ 3 ของผู้เล่นที่ทำคะแนนสูงสุด อยู่ที่ 174 คะแนน เป็นผู้เล่นที่ทำคะแนนจากการเสิร์ฟได้มากที่สุดของการแข่งขัน รวมถึงได้รับรางวัล ตัวตบตรงข้ามยอดเยี่ยม (Best Opposite Spiker) อีกด้วย
ในการแข่งขันวีลีกซีซันนี้ สโมสรเจทีอีเคทีสติงส์สามารถเอาชนะสโมสรพานาโซนิคแพนเธอร์สได้ในนัดสุดท้าย ส่งผลให้เจทีอีเคทีสติงส์เป็นผู้ชนะเลิศวีลีกในซีซันนี้ ซึ่งเป็นปีแรกในประวัติศาสตร์ของสโมสร โดยยูจิได้รับรางวัลผู้เล่นทำคะแนนสูงสุด มีอัตราการเสิร์ฟที่มีประสิทธิภาพสูงสุด ตัวตบตรงข้ามยอดเยี่ยม และผู้เล่นทรงคุณค่า (MVP) ประจำซีซัน
เนื่องด้วยสถานการณ์การระบาดทั่วของโควิด-19 ทำให้การแข่งขันในนามทีมชาติไม่ถูกจัดขึ้น แต่ก็ได้มีการประกาศรายชื่อผู้เล่นที่ติดทีมชาติญี่ปุ่นในวันที่ 19 กุมภาพันธ์ 2020 ผ่านทางเว็บไซต์ของสมาคมกีฬาวอลเลย์บอลแห่งประเทศญี่ปุ่น และมีการจัดการแข่งขันนัดพิเศษภายในทีมกันเองเพื่อเป็นการเตรียมพร้อมสำหรับการแข่งขันวอลเลย์บอลชายในโอลิมปิกฤดูร้อน 2020 ที่ถูกเลื่อนไปจัดในปี 2021 ส่วนการแข่งขันวีลีกยังคงจัดขึ้น แต่ห้ามไม่ให้มีผู้ชมเข้าชมการแข่งขัน
ในเดือนธันวาคม 2020 สหพันธ์วอลเลย์บอลระหว่างประเทศ (FIVB) ทำการจัด 100 อันดับ สุดยอดนักวอลเลย์บอลและทีมวอลเลย์บอลของโลก (Roster 100 The World’s Best 2010-2020) มีนักวอลเลย์บอลชายทีมชาติญี่ปุ่นเพียง 2 คนที่ติดอันดับ คือ ยูกิ อิชิกาวะ และ ยูจิ นิชิดะ
อาชีพ > การเล่นอาชีพและทีมชาติญี่ปุ่น > ซีซัน 2020/21

ในเดือนกุมภาพันธ์ ค.ศ. 2020 ยูจิมีรายชื่อเป็นหนึ่งในผู้เล่นทีมชาติชุดใหญ่ประจำปี 2020 โดยผู้เล่นชุดนี้จะเข้าร่วมการซ้อมก่อนการแข่งขันโอลิมปิกฤดูร้อน 2020 ที่จะจัดขึ้นในเดือนกันยายน 2021 และการฝึกซ้อมต่างๆ ภายในทีม แต่ภายหลัง การฝึกซ้อมก่อนการแข่งขันโอลิมปิก 2020 ณ สนามกีฬาอาริอาเกะ ที่จะจัดขึ้นในวันที่ 21-26 เมษายน ถูกยกเลิกเนื่องจากการระบาดทั่วของโควิด-19 ในประเทศญี่ปุ่น จึงทำให้เหลือเพียงการฝึกซ้อมต่างๆ ภายในทีมเท่านั้น
การแข่งขันใน วี.ลีก 1 เจเท็กโตะ สติงส์ จบการแข่งขันในฤดูกาล 2020/21 ในอันดับที่ 4 ของตาราง โดยแข่งไปทั้งหมด 34 นัด ชนะ 23 นัด และแพ้ 11 นัด ซึ่งยูจิทำแต้มสูงสุดเป็นอันดับ 2 ของลีก และเป็นอันดับ 1 ของนักกีฬาชาวญี่ปุ่นในฤดูกาลนี้ ด้วยแต้มทั้งหมด 899 แต้ม และมีประสิทธิภาพการบล็อกต่อเซตเพิ่มขึ้นจากซีซันก่อนที่ 0.49 เป็น 0.61 ในซีซันนี้ นอกจากนี้ยังเป็นผู้เล่นที่ทำแต้มสูงสุดจากการเสิร์ฟอีกด้วย
อาชีพ > การเล่นอาชีพและทีมชาติญี่ปุ่น > ซีซัน 2022/23

ในวันที่ 4 เมษายน 2022 สมาคมวอลเลย์บอลแห่งประเทศญี่ปุ่น (Japan Volleyball Association; JVA) ได้ประกาศรายชื่อผู้เล่นทีมชาติประจำปี ค.ศ. 2022 ที่จะเข้าทำการแข่งขันในรายการ เนชันส์ลีก, เอเชียนเกมส์ และรายการชิงแชมป์โลก ซึ่งจะจัดขึ้นในปีนี้ โดยเป็นหนึ่งในผู้เล่นจำนวน 35 คนที่มีชื่อติดทีมชาติ หลังจากที่ยูจิไม่ได้เขาร่วมทีมชาติในการแข่งขันวอลเลย์บอลชายชิงแชมป์เอเชีย 2021 เมื่อปีก่อน เนื่องจากต้องเตรียมตัวไปลีกประเทศอิตาลี และอาการบาดเจ็บเรื้อรังตั้งแต่เนชันส์ลีกปี 2021 นอกจากนี้เขายังได้เปลี่ยนหมายเลขประจำเสื้อทีมชาติจากหมายเลข 11 เป็นหมายเลข 1 อีกด้วย
ถัดมาวันที่ 1 มิถุนายน สโมสรเจเท็กโตะ สติงส์ ต้นสังกัดเดิมของยูจิก่อนไปประเทศอิตาลี ได้ประกาศอย่างเป็นทางการว่ายูจิจะเข้าร่วมกับทีมในซีซัน 2022–23 นี้
รางวัล > ส่วนบุคคล

วอลเลย์บอลชายเนชันส์ลีก 2018 - 1 ใน 4 ผู้เล่นทำคะแนนสูงสุดในรอบคัดเลือก
วี.ลีก ฤดูกาล 2018-19 - ผู้เล่นหน้าใหม่ประจำปี
วี.ลีก ฤดูกาล 2018-19 - ผู้เล่นเสิร์ฟยอดเยี่ยม
วี.ลีก ฤดูกาล 2018-19 - ผู้เล่นทำคะแนนสูงสุดอันดับที่ 3
วอลเลย์บอลชายเนชันส์ลีก 2019 - 1 ใน 2 ผู้เล่นทำคะแนนสูงสุดในรอบคัดเลือก
วอลเลย์บอลชายเนชันส์ลีก 2019 - 1 ใน 2 ผู้เล่นทำคะแนนจากการเสิร์ฟสูงสุดในรอบคัดเลือก
วอลเลย์บอลชายชิงแชมป์เอเชีย 2019 - ผู้เล่นเสิร์ฟยอดเยี่ยม
วอลเลย์บอลชายเวิลด์คัพ 2019 - ตัวตบตรงข้ามยอดเยี่ยม
วอลเลย์บอลชายเวิลด์คัพ 2019 - ผู้เล่นเสิร์ฟยอดเยี่ยม
วี.ลีก ฤดูกาล 2019-20 -  รางวัลชนะเลิศ, กับสโมสร JTEKT Stings
วี.ลีก ฤดูกาล 2019-20 - ผู้เล่นทรงคุณค่า
วี.ลีก ฤดูกาล 2019-20 - ผู้เล่นทำคะแนนสูงสุด
วี.ลีก ฤดูกาล 2019-20 - ผู้เล่นเสิร์ฟยอดเยี่ยม
วี.ลีก ฤดูกาล 2019-20 - ตัวตบตรงข้ามยอดเยี่ยม
วี.ลีก ฤดูกาล 2020-21 - ผู้เล่นญี่ปุ่นที่ทำคะแนนสูงสุด
วี.ลีก ฤดูกาล 2020-21 - ผู้เล่นเสิร์ฟยอดเยี่ยม
รางวัล > ทีมชาติชุดเยาวชน

2017:  เหรียญทอง ในรายการวอลเลย์บอลยุวชนชายชิงแชมป์เอเชีย 2017 ที่ประเทศเมียนมาร์
รางวัล > ทีมชาติชุดใหญ่

2019:  เหรียญทองแดง ในรายการวอลเลย์บอลชายชิงแชมป์เอเชีย 2019 ที่ประเทศอิหร่าน
แหล่งข้อมูลอื่น

ยูจิ นิชิดะ บน อินสตาแกรม
ช่องของยูจิ นิชิดะ บน ยูทูบ
ยูจิ นิชิดะบนเว็บไซต์สโมสร[ลิงก์เสีย] (ภาษาญี่ปุ่น)
Japan's Nishida Yuji on high trajectory to Tokyo 2020 ที่ olympic.com
西田有志に備わった強烈スパイク、サーブだけじゃない武器とは？ ที่ number.bunshun.jp
Tokyo Olympics: Yuji Nishida putting his body on the line for Japan ที่ The Times of India
西田有志が振り返る東京五輪ベスト8とブラジル戦の涙、愛着あるジェイテクトを離れイタリアへ「常識にとらわれたくない ที่ number.bunshun.jp
西田有志のイタリア挑戦は背番号「２」でスタート。バルドヴィン監督「４選手の獲得は我々の念願だった」 เก็บถาวร 2021-08-24 ที่ เวย์แบ็กแมชชีน ที่ Yahoo! Japan
男子バレー西田有志がセリエＡで新たなスタート。それでも「海外だけが正解じゃない」と話す理由 ที่ sportiva.shueisha
日本バレーが28年ぶりの4位と躍進。２つの武器が好調の要因だった ที่ sportiva.shueisha
Tonno Callipo, altro test utile con Perugia a 8 giorni dall’esordio a Taranto ที่ Volley Callipo
「レベルの高さに衝撃を受けている」イタリア初挑戦の西田有志が近況を報告！「新しいことばかり」 เก็บถาวร 2022-04-17 ที่ เวย์แบ็กแมชชีน ที่ Yahoo! Japan
「Vリーグは時代に逆行している」。西田有志が語る、イタリアに見習うべき日本バレー界の改善点 เก็บถาวร 2022-04-05 ที่ เวย์แบ็กแมชชีน ที่ Yahoo! Japan
| ด ค กนักวอลเลย์บอลชายทีมชาติญี่ปุ่น – โอลิมปิกฤดูร้อน 2020 |
| --- | --- | --- |
|  1 ชิมิซุ  2 โอโนเดระ  3 ฟูจิอิ  6 ยามาอูจิ  11 นิชิดะ  12 เซกิตะ  14 อิชิกาวะ (C)  15 ริ  17 ทากานาชิ  19 โอตสึกะ  20 ยามาโมโตะ  21 ทากาฮาชิ  ผู้ฝึกสอน: นากางาอิจิ  |  1 ชิมิซุ  2 โอโนเดระ  3 ฟูจิอิ  6 ยามาอูจิ  11 นิชิดะ  12 เซกิตะ  14 อิชิกาวะ (C)  15 ริ  17 ทากานาชิ  19 โอตสึกะ  20 ยามาโมโตะ  21 ทากาฮาชิ  ผู้ฝึกสอน: นากางาอิจิ  |  |
ลานนา คัมมินส์

| ลานนา คัมมินส์ |
| --- | --- |
ลานนา คัมมินส์ ใน พ.ศ. 2549
ข้อมูลพื้นฐาน
ชื่อเกิด: ลานนา เวชานนท์ คัมมินส์
เกิด: 3 พฤศจิกายน พ.ศ. 2526 (40 ปี)
ที่เกิด:  กรุงเทพมหานคร ประเทศไทย
แนวเพลง: ป็อป, อาร์แอนด์บี, แจ๊ส
ค่ายเพลง: จีเอ็มเอ็ม แกรมมี่ (อดีต)
ลานนา คัมมินส์ มีชื่อเล่นว่า นา เป็นนักร้องหญิง เกิดวันที่ 3 พฤศจิกายน พ.ศ. 2526 เป็นลูกครึ่ง ไทย-ออสเตรเลีย และเป็นบุตรีของสุนทรี เวชานนท์ ลานนาเป็นหนึ่งในศิลปินวงการดนตรีไทยที่โด่งดังและประสบความสำเร็จในช่วงปี พ.ศ. 2547 - 2550 โดยมีบทเพลงที่เป็นที่รู้จักมาจนถึงปัจจุบัน เช่น ไว้ใจ๋ได้กา กาสะลอง จ้องตากับความเหงา และ บ่เป็นจะใด
ประวัติ

ลานนาเคยให้สัมภาษณ์และกล่าวว่า แรงบันดาลใจในการร้องเพลงของเธอมาจากการที่มีคนรอบตัวเป็นศิลปิน ความชอบส่วนตัวของเธอ รวมถึงผู้ที่ให้การสนับสนุนเพลง จึงทำให้เธอมีความสนใจในการทำงานเพลง
ลานนา คัมมินส์ เริ่มร้องเพลงครั้งแรก ที่ร้าน"เฮือนสุนทรี จังหวัดเชียงใหม่" ซึ่งเป็นร้านของครอบครัว จนมีทีมงานของแกรมมี่ให้ความสนใจจากการที่ไปนั่งฟังเพลงที่ร้อง จึงชักชวนให้ลานนาได้เข้ามาสู่วงการงานเพลง
การศึกษา เรียนจบจาก โรงเรียนนานาชาติเชียงใหม่
ความชอบส่วนตัว อ่านหนังสือ ฟังเพลง เล่นอินเทอร์เน็ต
ความสามารถพิเศษ ขี่ม้า เล่นดนตรีทางพื้นเมืองในภาคเหนือ
ปัจจุบันลานนาได้กลับมายังบ้านเกิด ณ จังหวัดเชียงใหม่ และดูแลธุรกิจร้านอาหารร่วมกับพี่ชาย
ผลงานเพลง

อัลบั้มที่ 1 : ลานนา คัมมินส์ (2547) ซึ่งประกอบไปด้วยเพลง
สวัสดีเจ้า
ผู้หญิงธรรมดา
ไว้ใจ๋ได้กา
ทำไม
นะนะ
กาสะลอง
ที่สุดขอบฟ้า
ที่บุบสลายจริง ๆ คือจิตใจ
ตอบให้ตรงคำถาม
มาไม้ไหน
ไม่มีทางรู้เลย
อัลบั้มที่ 2 : ยินดีปีระกา (2548)
ยินดีปีระกา
แค่เข้าใจ
แมลงปอหลงลม
ไม่รัก ไม่ว่า
คำตอบในสายลม
บ่เป็นจะใด
รักฉันนาน ๆ
เข็ด
ไม่มีรอบสอง
รักล้ำ
อัลบั้มที่ 3 : Happy Trip (2549)
จ้องตากับความเหงา
หนุ่มใต้ สาวเหนือ
ก่อนจากกัน
ป้อจาย รวนเร
ปล่อยให้ฉันร้องไห้ (Just Let Me Cry)
ผู้ชายปากแข็ง
ขวัญเอย
เมื่อไหร่อ้ายจะเข้าใจ
เสื้อแห่งความสุข (นิทาน ตอสตอย)
อย่าลืมฉันนะ
อัลบั้มที่ 4 : N/A (2550)
พิราบรำพัน
เมื่อดอกรักบาน
ซิงเกิ้ล
เวทย์มนต์ - 60 Miles Feat. ลานนา คัมมินส์ (2553)
ดอกเอื้องสามปอย - illslick x dm (2562)
คิดถึงบ้าน - อ.ไข่ มาลีฮวนน่า x เบศ วงสวัสดี x ลานนา คัมมินส์ (2566)
ถนนสายหนึ่ง - ลานนา คัมมินส์ (2567)
คอนเสิร์ต
M-150 สุดชีวิตคนไทย (2549)
Cassette Festival 2 (2565)
โฆษณา
เครื่องดื่ม M-150
แหล่งข้อมูลอื่น

เว็บไซต์ลานนา คัมมินส์ เก็บถาวร 2007-12-04 ที่ เวย์แบ็กแมชชีน
ลานนา คัมมินส์ ที่อินสตาแกรม
วัดควนเจดีย์ (จังหวัดสงขลา)

| วัดควนเจดีย์ |
| --- | --- |

ที่ตั้ง: ตำบลเกาะแต้ว อำเภอเมืองสงขลา จังหวัดสงขลา
ประเภท: วัดราษฎร์
นิกาย: ธรรมยุติกนิกาย
เจ้าอาวาส: พระครูกิตติศาสนคุณ (อุดมเกียรติ)
 สถานีย่อยพระพุทธศาสนา
วัดควนเจดีย์ เป็นวัดราษฎร์สังกัดคณะสงฆ์ฝ่ายธรรมยุติกนิกาย ตั้งอยู่ในตำบลเกาะแต้ว อำเภอเมืองสงขลา จังหวัดสงขลา ปัจจุบันมีพระครูกิตติศาสนคุณ (อุดมเกียรติ) ดำรงตำแหน่งเจ้าอาวาส
วัดควนเจดีย์ตั้งวัดเมื่อ พ.ศ. 2478 ได้รับพระราชทานวิสุงคามสีมาเมื่อ พ.ศ. 2504 ที่ดินวัดควนเจดีย์จำนวน 26 ไร่เป็นการบริจาคของชาวเกาะแต้ว น้องชาวไทยพุทธและชาวไทยมุสลิมเพื่อนำมาสร้างวัดแห่งนี้
ที่ตั้งของวัดอยู่บนเนินเขาเต็มไปด้วยก้อนหินขนาดเล็กและขนาดใหญ่ มีเจดีย์ที่สร้างบนก้อนหินขนาดใหญ่ มีบันไดทางขึ้นองค์เจดีย์ บริเวณใกล้เคียงกันก็จะมีหอระฆังที่สร้างอยู่บนก้อนหินเช่นเดียวกัน แต่มีขนาดไม่ใหญ่มากนักโดยสร้างเป็นหอระฆังขึ้นไปบนก้อนหิน โดยไม่ต้องมีการตอกเสาเข็มแต่อย่างใด รวมทั้งกุฏิพระและศาลาประดิษฐานพระพุทธรูปขนาดใหญ่ที่สร้างบริเวณเนินหินทั้งหมด
วัดควนแร่

| วัดควนแร่ |
| --- | --- |

ที่ตั้ง: ตำบลควนมะพร้าว อำเภอเมืองพัทลุง จังหวัดพัทลุง
ประเภท: วัดราษฎร์
นิกาย: มหานิกาย
 สถานีย่อยพระพุทธศาสนา
วัดควนแร่ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลควนมะพร้าว อำเภอเมืองพัทลุง จังหวัดพัทลุง
วัดควนแร่ตั้งวัดเมื่อ พ.ศ. 2106	ได้รับพระราชทานวิสุงคามสีมาเมื่อ พ.ศ. 2211 ที่ตั้งของวัด อยู่ทางทิศเหนือติดกับกำแพงเมืองพัทลุงโบราณสถานในสมัยอยุธยา ซึ่งมีซากปรักหักพังเหลือเป็นเพียงเนินกำแพงเตี้ย ๆ  ทางทิศเหนือติดกับวัดควนแร่  ส่วนวัดควนแร่ไม่มีประวัติการก่อสร้างที่แน่ชัด สันนิษฐานจากรูปแบบสถาปัตยกรรมคงสร้างในสมัยอยุธยา กรมศิลปากรประกาศขึ้นทะเบียนและกำหนดขอบเขตที่ดินโบราณสถานในราชกิจจานุเบกษา (ฉบับพิเศษ) เล่ม 102 ตอนที่ 180 วันที่ 29 พฤศจิกายน พ.ศ. 2528 หน้า 138  พื้นที่ประมาณ 2 งาน  16 ตารางวา
วัดมีเจดีย์ซึ่งมีลักษณะศิลปะอยุธยา เป็นเจดีย์ก่ออิฐถือปูนตั้งอยู่หน้าอุโบสถ ปัจจุบันพังทลายลงเหลือเพียงส่วนฐานกว้างประมาณ 10 เมตร สูงประมาณ 5 เมตร ปูชนียวัตถุที่สำคัญพบพระโพธิสัตว์อวโลกิเตศวร หล่อด้วยสำริด  ขนาดสูงประมาณ 34 เซนติเมตร ผู้ค้นพบคือนายช้อย  เพชรกาฬ  ขุดพบทางทิศตะวันตกเฉียงใต้ของกำแพงเมืองโบราณ ปัจจุบันเก็บรักษาไว้ที่พิพิธภัณฑสถานแห่งชาติ สงขลา รวมถึงพบพระพุทธรูปสำริดปางห้ามญาติศิลปะอยุธยา นอกจากนี้ภายในอุโบสถยังมีพระพุทธรูปปูนปั้นปางมารวิชัย จำนวน 3 องค์ สององค์อยู่ด้านซ้ายด้านขวาของพระประธาน  เป็นพระพุทธรูปทรงเครื่อง พระเศียรสวมเทริดยอดแหลม  ด้านหน้าพระประธานมีพระพุทธรูปปูนปั้นปางมารวิชัยสมัยรัตนโกสินทร์จำนวน 3 องค์ นำมาจากวัดควนแร่ตก (ร้าง)
วัดควนใน

| วัดควนใน |
| --- | --- |

ที่ตั้ง: ตำบลควน อำเภอปะนาเระ จังหวัดปัตตานี
ประเภท: วัดราษฎร์
นิกาย: มหานิกาย
 สถานีย่อยพระพุทธศาสนา
วัดควนใน เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลควน อำเภอปะนาเระ จังหวัดปัตตานี
วัดควนในตั้งวัดเมื่อ พ.ศ. 2089 ได้รับพระราชทานวิสุงคามสีมาเมื่อ พ.ศ. 2100 เดิมชื่อ วัดควน ต่อมาเมื่อมีการสร้างวัดขึ้นอีกแห่งใกล้ ๆ กันจึงเปลี่ยนชื่อมาเป็นวัดควนใน ส่วนวัดใกล้กันชื่อวัดควนนอก ชาวบ้านชุมชนวัดควนสันนิษฐานว่าคนที่นี่น่าจะสืบเชื้อสายมาจากทหารสุโขทัยที่มารบทางใต้ตั้งแต่สมัยพ่อขุนรามคำแหงแล้วตั้งบ้านเรือนอยู่ที่นี่ สันนิษฐานจากภาษาพูดที่คล้ายคลึงภาษาไทยกลางมากและราษฎรส่วนใหญ่นับถือศาสนาพุทธ อย่างไรก็ดีสิ่งก่อสร้างที่ยังคงหลงเหลือล้วนสร้างขึ้นในสมัยรัตนโกสินทร์ทั้งสิ้น
อาคารเสนาสนะที่สำคัญ ได้แก่ กุฏิไม้แบบสถาปัตยกรรมพื้นถิ่นภาคใต้ เป็นอาคารเรือนไม้ทรงไทยแฝด ยกใต้ถุนสูง มีชานด้านหน้าและบันไดทางขึ้น หลังคาเป็นหลังคาจั่วชนกัน มุงด้วยกระเบื้องดินเผา หน้าจั่วตกแต่งด้วยภาพเขียนสี สร้างขึ้นในสมัยพระบาทสมเด็จพระมงกุฎเกล้าเจ้าอยู่หัว และได้รับการขึ้นทะเบียนเป็นโบราณสถานเมื่อ พ.ศ. 2545 รวมถึงรางวัลสถาปัตยกรรมจากสมาคมสถาปนิกสยามเมื่อ พ.ศ. 2549 อุโบสถซึ่งภายในมีภาพจิตรกรรมฝาผนัง คาดว่าเขียนขึ้นราวสมัยรัชกาลที่ 7–8 ของกรุงรัตนโกสินทร์ เป็นเรื่องราวพระเวสสันดรครบทั้ง 13 กัณฑ์ เป็นส่วนใหญ่ โดยมีพุทธประวัติอยู่ด้วยส่วนหนึ่ง และมีภาพทศชาติชาดกและพุทธประวัติตามที่ปรากฏในพระพุทธชัยมงคลคาถา ภาพมนุษย์ในทวีปต่าง ๆ ตามคติไตรภูมิทั้ง 4 ทวีป ภาพฉากนรก
วัดควนนอก

| วัดควนนอก |
| --- | --- |

ที่ตั้ง: ตำบลควน อำเภอปะนาเระ จังหวัดปัตตานี
ประเภท: วัดราษฎร์
นิกาย: มหานิกาย
 สถานีย่อยพระพุทธศาสนา
วัดควนนอก เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลควน อำเภอปะนาเระ จังหวัดปัตตานี
วัดควนนอกตั้งวัดเมื่อ พ.ศ. 2315 ได้รับพระราชทานวิสุงคามสีมาเมื่อ พ.ศ. 2344 คำว่า "ควน" ภาษาใต้หมายถึงบริเวณเชิงเขา อยู่ติดกับวัดควนใน ถือเป็นวัดเก่าคู่บ้านคู่เมือง
อาคารเสนาสนะที่สำคัญ ได้แก่ กุฏิซึ่งมีงานจิตรกรรมในกุฏิ ศาลาการเปรียญ ศาลาไม้ ปูชนียวัตถุที่สำคัญ ได้แก่ พระพุทธไสยาสน์หรือที่ชาวบ้านเรี่ยกว่า พระบรรทม เป็นพระพุทธรูปปางไสยาสน์ขนาดใหญ่ หลวงพ่อสีและชาวบ้านควนได้สร้างขึ้นบนภูเขาภายในพื้นที่ของวัดควนนอก เมื่อประมาณ พ.ศ. 2475 มีขนาดความยาวตั้งแต่พระเศียรจดฝ่าพระบาท 18.20 เมตร มีพระพุทธรูปนั่งล้อมรอบพระพุทธไสยาสน์ 3 ด้าน จำนวน 32 องค์ ซึ่งทางวัดจัดให้มีพิธีสมโภชน์อย่างยิ่งใหญ่ในเดือน 5 ของทุกปี และมีเจดีย์เก่าที่สร้างขึ้นในยุคพระบรมธาตุเจดีย์ จังหวัดนครศรีธรรมราช โดยตั้งอยู่บนภูเขาภายในวัด
วัดตะเคียนราม

| วัดตะเคียนราม |
| --- | --- |

ที่ตั้ง: ตำบลตะเคียนราม อำเภอภูสิงห์ จังหวัดศรีสะเกษ
ประเภท: วัดราษฎร์
นิกาย: มหานิกาย
จุดสนใจ: การเข้าสักการะสรีระสังขารหลวงปู่สาย  ปาโมกโข เกจิอาจารย์ชาวจังหวัดศรีสะเกษ
 สถานีย่อยพระพุทธศาสนา
วัดตะเคียนราม เป็นวัดราษฎร์ สังกัดคณะสงฆ์มหานิกาย ตั้งอยู่ในตำบลตะเคียนราม อำเภอภูสิงห์ จังหวัดศรีสะเกษ สร้างเมื่อ พ.ศ. 2420 ได้รับพระราชทานวิสุงคามสีมาเมื่อ พ.ศ. 2515
วัดตะเคียนราม หรือ วัดนามวิจิตรตะเคียนราม เป็นวัดเก่าแก่ของอำเภอภูสิงห์ ปัจจุบันวัดตะเคียนรามเป็นที่ตั้งสรีระสังขารของพระครูประกาศธรรมวัตร (สาย  ปาโมกโข) ผู้เป็นศิษย์ของหลวงปู่สรวง เทวดาเดินดิน วัดไพรพัฒนา หลวงปู่สายเป็นอดีตเจ้าอาวาสวัดตะเคียนรามและเกจิอาจารย์ผู้ทรงวิทยาคุณชาวจังหวัดศรีสะเกษและอีสานใต้ ทางวัดเปิดให้ศิษยานุศิษย์เข้ากราบสักการะสรีระสังขารของหลวงปู่สาย โดยทางวัดได้จัดสร้างมณฑปปราสาทศิลปะขอมเพื่อตั้งสรีระสังขารหลวงปู่สาย ปาโมกโข และเป็นพิพิธภัณฑ์เพื่อจัดแสดงเครื่องอัฐบริขาร
ลอเรนโซ วัลลา

ลอเรนโซ วัลลา
ลอเรนโซ วัลลา (Lorenso; Laurentius Valla ค.ศ. 1406-1457) เป็นนักประวัติศาสตร์ชาวเมืองเนเปิลส์ในสมัยฟื้นฟูศิลปวิทยา (Renaissance) ก่อนการปฏิรูปศาสนาของมาร์ติน ลูเทอร์ (Martin Luther ค.ศ. 1483-1546) ซึ่งการเขียนประวัติศาสตร์ในยุคนี้จะมีลักษณะวิพากษ์วิจารณ์มากขึ้น วัลลามีผลงานด้านประวัติศาสตร์หลายชิ้น ที่โดดเด่นและได่รับการกล่าวถึงมากที่สุดคือเรื่อง Discourse on the Forgery of the Alleged Danation of Constantine ซึ่งเขียนขึ้นใน ค.ศ. 1440
ประวัติ

วัลลาเป็นชาวอิตาลี ครอบครัวของวัลลามาจากเมือง Piacenza บิดาของเขาคือ Luca dellea Vallea ซึ่งเป็นนักกฎหมาย วัลลาเป็นนักมนุษยนิยม นักภาษาศาสตร์ และนักศึกษาศาสตร์ วัลลามีความสนใจในการอ่านต้นฉบับของเอกสารสมัยคลาสสิคจนสามารถสังเกตวิวัฒนาการของภาษา วัลลามีไหวพริบในการวิเคราะห์ถ้อยคำและเป็นผู้บุกเบิกในการวิพากษ์วิจารณ์เอกสารต้นฉบับของจริง
การศึกษา

วัลลาจบการศึกษาที่กรุงโรม เขาได้ศึกษาในชั้นเรียนของอาจารย์ที่มีชื่อเสียง ได้แก่  Leonardo Bruni และ Giovanni Aurispa ซึ่งบุคคลเหล่านี้ได้เป็นผู้สอนในด้านอักษรศาสตร์กรีกและลาตินแก่วัลลา นอกจากนี้เขายังได้เข้าศึกษาที่ University of Padua ในปี ค.ศ. 1428 เขาพยายามที่จะเข้าไปดำรงตำแหน่งในคณะทูตของสันตะปาปา แต่กลับถูกปฏิเสธเพราะอายุยังน้อย ต่อมาในปี ค.ศ. 1429 เขาได้รับหน้าที่ให้เข้าไปสอนวิชา rhetoric (วิชาที่ว่าด้วยสุนทรียศาสตร์ทางด้านภาษา) ที่ Padua แต่ก็ถูกบังคับให้ลาออกหลังจากที่ตีพิมพ์จดหมายที่เป็นการดูถูกวิธีการสอนการวิจัยทางนิติศาสตร์
ในปี ค.ศ. 1431 วัลลาได้บวช และหลังความพยายามที่เขาจะหาความปลอดภัยจากตำแหน่งเลขานุการของผู้เผยแพร่ศาสนาในประเทศจีน เขาได้เดินทางไปที่ Piacenza และจากที่นี่เขาได้เดินทางต่อไปยัง Pavia ที่ซึ่งเขาได้รับตำแหน่งอาจารย์ในการที่จะพูดโน้มน้าวใจ วัลลาได้เดินทางไปยังมหาวิทยาลัยหลายแห่ง และมีการนัดหมายและเข้าบรรยายในหลายเมือง ในปี ค.ศ. 1433 วัลลาได้เดินทางไปยังเมืองเนเปิลส์ และราชสำนักของ Alfonso V of Aragon (Alfonso the Magnanimous, ค.ศ. 1936-1458) ซึ่ง Alfonso ทรงแต่งตั้งให้วัลลาเป็นเลขานุการส่วนพระองค์ และต่อสู้คดีให้วัลลาในการที่เขาได้กล่าวโจมตีฝ่ายตรงข้าม การกล่าวโจมตีครั้งหนึ่งเกิดขึ้นเมื่อวัลลาถูกเรียกเข้ามาสอบสวนหาความผิดในคำกล่าวของเขาเกี่ยวกับเรื่องเทววิทยา รวมถึงการที่เขาปฏิเสธว่า Apostle’s Creed (คำกล่าวของผู้นับถือศาสนาคริสต์ที่เริ่มต้นว่า “I Believe in the god father Almighty …”) มิได้ถูกเรียบเรียงขึ้นมาโดย 12 อัครสาวกของพระเยซู แต่ในที่สุดคำกล่าวหาพวกนี้ก็หมดลง
การเปิดเผยความหลอกลวงของประวัติศาสตร์

วัลลาเป็นนักวิพากษ์วิจารณ์ที่เฉียบแหลม และมีความรู้เกี่ยวกับ Classical Latin Style ซึ่งถูกนำไปใช้ในงานเขียนของเขาที่ถูกเขียนขึ้นในปี ค.ศ. 1439 คือ De falso credita et ementita Constantini donatione declamatio ในสมัยของสันตะปาปา Eugene IV (ค.ศ. 1383-1447) วัลลาได้ทำงานให้กับ Alfonso of Aragon ซึ่งขณะนั้นทรงมีปัญหาพิพาทอยู่กับสันตะปาปา วัลลาได้วิพากษ์วิจารณ์เอกสารที่สันตะปาปาทรงใช้เป็นหลักฐานในการอ้างว่าในคริสต์ศตวรรษที่ 4 จักรพรรดิคอนสแตนตินทรงมอบที่ดินให้กับศาสนจักร วัลลาอาศัยการวิเคราะห์ทาง[[ประวัติศาสตร์ลล และภาษาศาสตร์ เช่น เขาระบุว่าการพบคำว่า “fief” ในเอกสารดังกล่าวเป็นการแสดงให้เห็นว่าเอกสารดังการน่าจะถูกสร้างขึ้นในสมัยคริสต์ศตวรรษที่ 8
บทความของวัลลานี้ถูกตีพิมพ์ใน ค.ศ. 1440 เขาได้พิสูจน์ให้เห็นว่าบทความ “Constitutum Constantini” ไม่ได้เขียนขึ้นในสมัยอาณาจักรโรมัน ซึ่งที่จริงแล้ววัลลาไม่ได้ต้องการที่จะโจมตีศาสนา แต่การกระทำของเขาก็ยังผลให้คนที่กำลังเสื่อมศรัทธากับศาสนจักรยิ่งรู้สึกคลางแคลงใจมากขึ้น
วิธีการทางประวัติศาสตร์ของวัลลานับว่ามี8วามก้าวหน้าและทันสมัยในมาตรฐานและวิธีการศึกษาในสมัยปัจจุบัน การศึกษาของวัลลาได้สนับสนุนความก้าวหน้าและพัฒนาการของกลุ่มมนุษยนิยมในสมัยฟื้นฟูศิลปวิทยา, ทำให้เกิดประเด็นทางการเมือง คือทำลายความน่าเชื่อถือของสถาบันศาสนาคริสต์ที่กรุงโรม (Rome) เป็นการเปิดโอกาสให้กลุ่มปฏิรูปศาสนาโดจมตีสำนักวาติกันโดยตรง และวิธีการของวัลลายังส่งเสริมให้การเขียนประวัติศาสตร์ในสมัยปฏิรูปศาสนามีความก้าวหน้า โดยเฉพาะกระบวนการไต่สวน/ตรวจสอบ/ตีความข้อมูลหลักฐาน ซึ่งมีส่วนกำหนดรูปแบบวิธีการศึกษาประวัติศาสตร์ในปัจจุบัน
การงานในช่วงหลัง

ที่เนเปิลส์ วัลลายังคงทำงานเกี่ยวกับด้านปรัชญาอยู่ เขาได้แสดงความคิดเห็นว่า จดหมายของพระเยซูถึง Abgarus นั้นเป็นของปลอม และเขายังมีความสงสัยในเอกสารที่คิดว่าเป็นของแท้อีกหลายชิ้น และการสอบถามที่เป็นประโยชน์ต่อนักบวช เขายังได้กระตุ้นให้เกิดความโกรธจากเรื่องจริงที่เชื่อถือได้ เขาได้ผลักดันให้มันเกิดขึ้นก่อนที่ศัตรูของเขา และเขาก็ได้หนีไปจากการถูกแทรกแซงจาก Alfonso เขายังได้ดูหมิ่นพระคัมภีร์ฉบับ Vulgate และกล่าวหาว่า St.Augustine (ผู้ซึ่งต่อมาถูกเรียกว่า St.Augustine of Heresy) ว่าเป็นพวกนอกรีต ในปี ค.ศ. 1444 วัลลาได้เดินทางไปยังกรุงโรม แต่ที่เมืองนี้เต็มไปด้วยศัตรูของเขาจำนวนมากและล้วนแต่เป็นผู้มีอำนาจมากมาย แต่เขาก็ได้ปกป้องชีวิตของตัวเองด้วยการหลบหนีไปยัง Bacelona และกลับไปที่เนเปิลส์ และโชคชะตาที่ดีของเขาก็มาถึง หลังการสิ้นพระชนม์ของสันตะปาปา Eugene IV ในเดือนกุมภาพันธ์ ค.ศ. 1447 วัลลาก็ได้กลับไปยังกรุงโรมอีกครั้ง และครั้งนี้เขาได้รับการต้อนรับจากสันตะปาปา Nicolas V (ค.ศ. 1447-1455) ซึ่งเป็นสันตะปาปาพระองค์ใหม่ และวัลลาก็ได้ดำรงตำแหน่งเลขานุการส่วนพระองค์ ซึ่งการกลับเข้ามายังกรุงโรมของวัลลาครั้งนี้ถูกเรียกว่า “ชัยชนะของมนุษยนิยมเหนือหลักปฏิบัติและประเพณีดั้งเดิม” และวัลลาก็ได้มีความสนิทสนมกับสันตะปาปา Calixtus III (ค.ศ. 1378-1458)
ผลงานของวัลลา

วัลลามีผลงานมากมาย แต่ส่วนมากจะยังไม่สมบูรณ์ โดยผลงานของเขาได้ถูกตีพิมพ์ใน Basel ในปี ค.ศ. 1540 และในเวนิส ในปี ค.ศ. 1592 และ De Elegantiis ได้รับการตีพิมพ์ใหม่ถึง 60 ครั้ง ในช่วงปี ค.ศ. 1471 ถึง 1536 บางส่วนของผลงานของวัลลา ได้แก่
De Voluptate (On Pleasure) ใน De Voluptate เขาได้เปรียบเทียบหลักการของ Stoics กับคำสอนของ Epicurus ซึ่งเป็นการประกาศให้แสดงความเห็นใจกับสิ่งที่อ้างสิทธิ์เพื่อความถูกต้องของการทำตามใจสำหรับความอยากอาหารของคนทั่วไป  มันเป็นคำพูดที่แปลก  นี่เป็นครั้งแรกที่ค้นพบของการแสดงออกอย่างตั้งใจของพวกศาสนานอกรีตในช่วงเรอแนสซองซ์ (Renaissance) ในงานของเขาอย่างเป็นวิชาการและหลักปรัชญาที่น่ายกย่อง
De Elegantiis Latinae Linguae (Elegances of the Latin Language) แปลว่าความงดงามของภาษาลาติน เป็นหนังสือหลักไวยากรณ์ภาษาลาตินเล่มแรก ได้รับการตีพิมพ์ใน ค.ศ. 1471
Annotations on the New Testament หรือคำอธิบายประกอบพระคัมภีร์ใหม่ เป็นผลงานชิ้นสำคัญของเขา ซึ่งได้รับการตีพิมพ์ในปี ค.ศ. 1505
การวิพากษ์วิจารณ์วัลลา

มีความเป็นไปได้สูงที่จะประมาณว่าชีวิตส่วนตัวและนิสัยของวัลลามีความคลุมเครือ วัลลาถูกวิพากษ์วิจารณ์ไว้ว่าตัวเขาเองก็มีความไร้ค่า มีความระแวงและการที่ชอบวิวาท แต่เขาก็มีลักษณะของนักมนุษย์นิยมที่ดีเลิศ มีการวิจารณ์ที่แหลมคม และเป็นนักเขียนที่ประสงค์ร้าย
ลูเทอร์ ได้แสดงความคิดเห็นของเขาเกี่ยวกับวัลลาไว้ในงานเขียนของเขา
Cardinal Bellarmine ได้เรียกวัลลาว่า praecursor lutheri
Sir Richard Jebb กล่าวว่า งานเขียน “De Elegantiis” ของวัลลาเป็นสัญลักษณ์ถึงการวิพากษ์วิจารณ์การเรียนภาษาลาติน
Erasmus สรุปไว้ใน De ratione studii ว่าไม่มีผู้ชักนำที่ดีกว่าวัลลาแล้ว
วัดตะเฆ่

| วัดตะเฆ่ |
| --- | --- |

ชื่อสามัญ: วัดตะเฆ่, วัดธรรมจินดา, วัดนอก
ที่ตั้ง: ตำบลม่วงงาม อำเภอเสาไห้ จังหวัดสระบุรี
ประเภท: วัดราษฎร์
นิกาย: มหานิกาย
 สถานีย่อยพระพุทธศาสนา
วัดตะเฆ่ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลม่วงงาม อำเภอเสาไห้ จังหวัดสระบุรี
วัดตะเฆ่ตั้งวัดเมื่อ พ.ศ. 2246 ตรงกับต้นแผ่นดินพระเจ้าเสือ มีเรื่องเล่ากันว่าเป็นวัดที่เชื้อพระวงศ์สร้างขึ้น มีหลักฐานบางอย่างที่ปรากฎมีอยู่ในเจดีย์ นามว่า ธรรมจินดามเหสี วัดนี้จึงได้มีนามว่า วัดธรรมจินดา เดิมมีรูปจระเข้ปูนปั้นอยู่คู่หนึ่งอยู่สองข้างทางเดินจากแม่น้ำป่าสัก หน้าอุโบสถชาวบ้านจึงเรียกว่า "วัดตะเฆ่" ซึ่งเพี้ยนมาจากจระเข้ บ้างก็กล่าวว่าเดิมวัดนี้เคยมีตะเข้อยู่คู่หนึ่ง ซึ่งตะเข้หรือตะเฆ่ในที่นี้หมายถึงแม่แรงหรือเครื่องทุ่นแรงชนิดหนึ่งที่ใช้สำหรับลากของหนัก นอกจากนี้ชาวบ้านยังเรียกอีกชื่อหนึ่งว่า วัดนอก  วัดได้รับพระราชทานวิสุงคามสีมาเมื่อวันที่ 30 มกราคม พ.ศ. 2514
พื้นที่ตั้งวัดเป็นที่ราบอยู่ริมแม่น้ำแควป่าสัก อาคารเสนาสนะต่าง ๆ มีอุโบสถกว้าง 6.50 เมตร ยาว 10.50 เมตร สร้างเมื่อ พ.ศ. 2522 ศาลาการเปรียญกว้าง 16 เมตร ยาว 18 เมตร สร้างเมื่อ พ.ศ. 2500 หอสวดมนต์กว้าง 9.20 เมตร ยาว 13.20 เมตร สร้าง พ.ศ. 2525 เมตร และฌาปนสถาน สำหรับปูชนียวัตถุมี พระประธานในอุโบสถและมีรอยพระพุทธบาทจำลอง เจดีย์เก่า จำนวน 2 องค์ ตั้งบนฐานไพทีวางตัวตามแนวแกนทิศตะวันออก ตะวันตก องค์หนึ่งเป็นเจดีย์เป็นเจดีย์ทรงระฆังที่มีแผนผังเป็นรูปสี่เหลี่ยมย่อมุมไม้ยี่สิบ ส่วนอีกองค์มีแผนผังเป็นรูปสี่เหลี่ยมย่อมุมไม้สิบสอง ยังปรากฏเจดีย์บริวารขนาดเล็กตั้งอยู่บนฐานไพทีเดียวกันอีกจำนวน 5 องค์ และมีกำแพงล้อมลอบฐานไพที